《冒雪访灵皋留饮话旧 其二》
清代·成文昭

人生几合并，难可预期拟。龚君主我久，怀友念乡里。

花晨及月夕，有叹不容已。予时勉慰之，君归日可俟。

君归定念我，与今念友似。我安得好怀，二友梦寐里。

言之大笑乐，星霜速以驶。我忽来江南，对君念龚子。

龚君念二友，此日增愁垒。我将归对龚，语此还思尔。

君宁置二友，相思复谋始。山水自高长，梦魂还尺咫。

人生几合并，天风蓬蓬耳。

作者简介：成文昭，字周卜，号过村，又号钝农，大名人。候选主事。有《谟觞集》。